ЗА ВИЛИ ЦАНКОВ – С ПРЕКЛОНЕНИЕ

Вили Цанков си отиде от този свят.

Беше на 83 години, а не беше уморен. Беше избрал да живее с усилието и безкрайността на творчеството. Непоносими му бяха посредствеността и сигурността с техните граници.

Опитваше в много посоки- книги, кино, опера - но най-добре го изразяваше театърът. Театърът беше морето, винаги различно, в което се потапяше до забрава. Като антидот, предполага се, срещу пошлостта – единственото нещо, което неистово и истински мразеше.

Вкупом се възхищавахме от „театъра на Вили”. Всеки от нас в интимното си пространство обичаше повече някой от спектаклите му: „Първите” или „Ричард II”,  или „Историята на коня”,  или...
Вдъхновени съчетания от сълзите на моралиста, визуалната красота на естета, разбиращата усмивка на интелектуалеца.
Вселената на Вили Цанков, в която театърът беше придобил формата на религия.
Ще помним всичко, което той беше и което ни остави.

Поклон пред паметта му.

Дирекция ”Театър, вариететно и цирково изкуство”

